ຫວ່າງແລ້ວນີ້, ທ່ານເອກອັກຄະລັດຖະທູດ ຫງວຽນເຟືອງງາ - ປະທານສະຫະພັນບັນດາອົງການມິດຕະພາບຫວຽດນາມ (VUFO) ໄດ້ໄປຢ້ຽມຢາມສະຖານທູດກາຊັກສະຖານຢູ່ຫວຽດນາມ ເພື່ອມອບຜ້າເຊັດໂຕສຳລັບໂຄງການສິລະປະສາກົນ “ຜ້າຂອງແມ່”.
ໃນພິທີມອບຜ້າ, ທ່ານເອກອັກຄະລັດຖະທູດກາຊັກສະຖານ ປະຈຳ ຫວຽດນາມ Yerlan Baizhanov ໄດ້ສະແດງຄວາມປິຕິຊົມຊື່ນເມື່ອມີແມ່ຍິງຫວຽດນາມຫຼາຍຄົນເຂົ້າຮ່ວມໂຄງການນີ້. ທ່ານເອກອັກຄະລັດຖະທູດ Yerlan Baizhanov ໄດ້ຢືນຢັນວ່າ ທ່ານຈະສົ່ງຜ້າໄປຍັງຄະນະກຳມະການຈັດຕັ້ງໂຄງການດັ່ງກ່າວໂດຍໄວ ແລະ ຫວັງວ່າໂຄງການດັ່ງກ່າວຈະປະສົບຜົນສຳເລັດ.
ເປັນທີ່ຮູ້ກັນວ່າທ່ານນາງ ຫງວຽນຖິກີມເງິນ - ອະດີດປະທານສະພາແຫ່ງຊາດ, ທ່ານນາງ ຕອງຖິຟ້ອງ - ອະດີດຮອງປະທານສະພາແຫ່ງຊາດ, ທ່ານນາງ ຫງວຽນຖິບີງ - ອະດີດຮອງປະທານປະເທດແຫ່ງສາທາລະນະລັດສັງຄົມນິຍົມຫວຽດນາມ, ທ່ານນາງ ຫງວຽນຖິຢ່ວານ - ອະດີດຮອງປະທານປະເທດແຫ່ງສາທາລະນະລັດສັງຄົມນິຍົມຫວຽດນາມ... ໄດ້ສົ່ງຜ້າເຊັດໂຕເຂົ້າຮ່ວມໃນໂຄງການນີ້.
ແບ່ງປັນໃນພິທີມອບຜ້າ, ປະທານສະຫະພັນບັນດາອົງການມິດຕະພາບຫວຽດນາມ ຫງວຽນເຟືອງງາ ໄດ້ສະແດງຄວາມຂອບໃຈທ່ານເອກອັກຄະລັດຖະທູດ Yerlan Baizhanov ທີ່ໄດ້ເຊີນທ່ານນາງເຂົ້າຮ່ວມໂຄງການມີຄວາມໝາຍ ແລະ ມະນຸດສະທຳດັ່ງກ່າວນີ້. ແລະ ຕີລາຄາສູງບົດບາດຂອງແມ່ຍິງ ໃນການນຳເອົາຄວາມສັນຕິພາບ ແລະ ຄວາມສຸກໃນໂລກ, ທ່ານນາງເອກອັກຄະລັດຖະທູດ ຫງວຽນເຟືອງງາ ໄດ້ສະແດງຄວາມຫວັງວ່າ ໂຄງການ “ຜ້າຂອງແມ່” ຈະປະກອບສ່ວນດຶງດູດຄວາມສົນໃຈຂອງປະຊາຊົນຕໍ່ບັນຫາແມ່ຍິງໃນໂລກ.
ໂຄງການສິລະປະສາກົນ “ຜ້າຂອງແມ່” ແມ່ນຂໍ້ລິເລີ່ມຂອງນັກສິລະປິນກາຊັກສະຖານ ທ່ານນາງ Leila Makhat, ປະທານສະພາສິລະປະອາຊີ-ເອີຣົບ. ຜ່ານໂຄງການກໍ່ໄດ້ສະແດງຄວາມເຫັນອົກເຫັນໃຈລະຫວ່າງມະນຸດ ໃນເວລາທີ່ໂລກກຳລັງປະເຊີນກັບສິ່ງທ້າທາຍຫຼາຍຢ່າງ. ໂຄງການດັ່ງກ່າວຊ່ວຍສົ່ງເສີມແນວຄິດທາງດ້ານສິນທຳ ແລະ ຈິດໃຈ, ເຊັ່ນ: ເມດຕາຈິດ, ດຶງດູດຄວາມສົນໃຈຂອງປະຊາຊົນ ຕໍ່ບັນຫາຂອງແມ່ຍິງ, ແລະ ຊົມເຊີຍຂະແໜງການທີ່ມີຫົວຄິດປະດິດສ້າງ.
ຄຳຮຸ່ງ